Нарадзілася яна ў першы дзень Новага года. Сёлета сустрэла свой чарговы прыгожы юбілей. Які? Не буду называць проста таму, што гэта энергічная жанчына на яго не выглядае і, што самае важнае, не хоча ні выглядаць, ні адчуваць цяжару пражытага. Кажуць, з гадамі душа маладзее. Душа Марыі Станіславаўны таму яскравы прыклад. А заставацца маладой дапамагаюць песні. Спявае душа, радуецца жыццю, нараджае новыя творы, песні, такія меладычныя і сардэчныя, якія нястомнай крыніцай імкнуцца ў свет. Амаль два дзясяткі аўтарскіх песень у творчым багажы Марыі Будзько! Шмат якія апяваюць і ўслаўляюць прыгажосць малой радзімы, асабліва тых мясцін, дзе нарадзілася аўтарка, – хутар Лісова. Акрамя названай ужо “Лісоўскай песні” ёсць “Лісоўская забава-полечка”, “Лісоўская рыбачка” і іншыя. Калі нават тапонім не згадваецца ў назве, то ў тэксце высвечваюцца маляўнічыя пейзажы, адметныя дэталі, музычныя асаблівасці гэтага куточка малой радзімы.